20/06/2022 | Administración LocalMunicipal
A Coruña
Persoal
Anuncio bases do proceso selectivo convocado para a cobertura, pola quenda de promoción interna, de 6 prazas de Sarxento do Servizo de Extinción de Incendios e Salvamento (Subgrupo A2), C. E. 7/20

Por Resolución do Concelleiro delegado de Economía, Facenda e Réxime Interior, por delegación da Xunta de Goberno Local, de data 15 de xuño de 2022, resolveuse autorizar a convocatoria e á aprobación das seguintes bases específicas: O obxecto destas bases específicas é ordenar o proceso selectivo para a cobertura, pola quenda de promoción interna, de 6 prazas de sarxento do servizo de extinción de incendios e salvamento (subgrupo A2) da escala de Administración especial, subescala servizos especiais, clase extinción de incendios, incluídas na OEP do Concello da Coruña do ano 2020 (C. E. 7/20). Estas bases son complementarias ao procedemento xeral de selección establecido nas bases xerais para o acceso a prazas de persoal funcionario do Concello da Coruña aprobadas por Resolución do Concelleiro delegado de Economía, Facenda e Réxime Interior do 15/06/2021 (BOP núm.115 do 21/06/2021; BOP núm.128 do 09/07/2021). O sistema de selección será o de concurso-oposición. Para seren admitidas na realización das probas selectivas as persoas aspirantes deberán reunir, ademais dos esixidos nas bases xerais, os seguintes requisitos: – Posuír ou estar en condicións de obter a titulación universitaria oficial de grao. Tamén poderán acceder a este corpo as persoas que estean en posesión das titulacións de enxeñería técnica, diplomatura universitaria, arquitectura técnica ou equivalente. A efectos desta convocatoria, o termo equivalente entenderase referido exclusivamente ás titulacións que, como consecuencia da implantación de novos estudos adaptados ás sucesivas reformas educativas, viñeron substituír ás titulacións extinguidas. No caso de titulacións obtidas no estranxeiro deberase estar en posesión da correspondente validación ou da credencial que acredite, no seu caso, a homologación. Este requisito non será de aplicación ás persoas aspirantes que obtivesen o recoñecemento da súa cualificación profesional, no ámbito das profesións reguladas, ao amparo das disposicións de dereito da Unión Europea. – Pertencer como persoal funcionario de carreira á escala de administración especial, subescala de servizos especiais, clase extinción de incendios do Concello da Coruña. – Ter prestado servicios efectivos na condición de persoal funcionario durante polo menos 2 anos no subgrupo C1. – Posuír as capacidades e aptitudes físicas e psíquicas que sexan necesarias para o desempeño das correspondentes funcións ou tarefas. – Non superar a idade de xubilación forzosa. As persoas aspirantes deberán posuír todos os requisitos esixidos nos apartados anteriores o día en que remate o prazo para presentar as solicitudes e mantelos ata a data do seu novo nomeamento como persoal funcionario. As solicitudes presentaranse preferentemente por vía electrónica a través da sede electrónica do Concello da Coruña (https://sede.coruna. gal/sede/es/tramites-y-servicios-electronicos/guia-de-procedimientos-y-servicios/detalle-de-procedimientos/participacion-en-pruebas-selectivas/contenido/1453753399919? argIdioma=es) mediante o procedemento específico “Participación en probas selectivas”. Poderán tamén presentarse en calquera das formas que determina o artigo 16.4 da Lei 39/2015, do 1 de outubro, do procedemento administrativo común das Administracións Públicas. Para seren admitidas nas probas selectivas correspondentes as persoas aspirantes deberán manifestar nas súas solicitudes de participación que reúnen todas e cada unha das condicións esixidas na data en que remate o prazo de presentación. O prazo de presentación de solicitudes será de 20 días naturais, contados a partir do seguinte ao da publicación do anuncio da convocatoria no BOE. As persoas aspirantes deberán cubrir con exactitude o modelo específico de solicitude de admisión a probas selectivas (modelo 095) dispoñible no seguinte enlace https://sede.coruna. gal/descarga/1453753402297/mod095_Solicitud_pruebas_selectivas. pdf ou nas oficinas de asistencia en materia de rexistro. En aplicación do artigo 28 da Lei 39/2015, do 1 de outubro, do Procedemento Administrativo Común das Administracións Públicas (LPAC) os datos incluídos nas solicitudes serán consultados polo Concello da Coruña. Excepcionalmente, se algunha circunstancia imposibilitase a obtención dos citados datos poderáselles requirir ás persoas interesadas a presentación dos documentos correspondentes. No caso de que as persoas interesadas se opoñan á devandita consulta en virtude do disposto no artigo 28.2 da LPAC, deberán indicalo na casilla correspondente da solicitude e achegar unha copia da seguinte documentación: – DNI/NIE – Titulación académica ou profesional esixida na base 3 No caso de solicitar a exención da realización da proba de coñecemento do idioma galego. as persoas interesadas deberán achegar coa solicitude: a) Celga 4 ou título equivalente debidamente homologado de acordo coa normativa de aplicación. Non será necesario presentar esta documentación cando xa figure nos expedientes do Servizo de Recursos Humanos do Concello da Coruña. As persoas aspirantes deberán indicar na súa solicitude, no apartado de idioma do exame, si o texto do exercicio deberá entregarse en galego ou en castelán. Unha vez realizada a opción e presentada a solicitude os e as aspirantes non poderán modificar a súa opción. O proceso selectivo constará dunha fase de oposición e unha fase de concurso. Calquera referencia normativa do temario entenderase referida ás disposicións legais vixentes na data de publicación destas bases no Boletín oficial da provincia. As persoas aspirantes deberán acudir a todas as probas provistos do DNI ou documento equivalente que acredite a súa identidade. Os aparellos electrónicos (teléfonos móbiles, axendas, auriculares, etc) están prohibidos dentro da sala onde teñan lugar as probas. O son dun aparello electrónico permitirá ao tribunal solicitar o baleirado de bolsas, mochilas e pezas de roupa para a súa localización. A negativa á petición do tribunal ou á localización do aparello provocarán a expulsión do/a opositor/a da proba e non se procederá á corrección do seu exercicio. A fase de oposición constará de dous exercicios de carácter obrigatorio e eliminatorio. Primeiro exercicio: Consistirá na resolución por escrito dun cuestionario tipo test, nun tempo máximo de 150 minutos, de 110 preguntas, 90 preguntas de carácter teórico e 20 preguntas de carácter práctico, máis 11 preguntas de reserva, 9 preguntas de carácter teórico e 2 preguntas de carácter práctico, todas elas con catro alternativas de resposta, sendo só unha delas correcta, en relación ao contido total do temario anexo a esta convocatoria. Este cuestionario será elaborado polo tribunal inmediatamente antes do comezo da proba. Para a preparación deste exercicio, teranse en conta as seguintes referencias bibliográficas: Manuais de preparación: “Formación Libre para Bomberos”. Publicados na páxina web do CEIS de Guadalaxara (http://www.ceisguadalajara.es/category/documentacion/). Todos os documentos atópanse protexidos por unha licenza Creative Commons do tipo BY-NC-SA, de forma que se permite a súa copia, distribución, comunicación e transformación, sempre que se acredite a súa autoría (CEIS Guadalaxara e colaboradores correspondentes), non se utilice con fins comerciais e a obra ou as súas transformacións compártanse baixo unha licenza idéntica a esta. A data de realización deste exercicio non terá lugar antes dos 2 meses posteriores á data de publicación desta convocatoria no BOP. As respostas correctas puntuarán un punto, as respostas incorrectas e as preguntas deixadas en branco non descontarán puntuación. Para a cualificación deste exercicio a puntuación directa obtida polas persoas aspirantes axustarase a unha escala de 0 a 60 puntos, sendo necesario alcanzar un mínimo de 30 puntos para superalo. As persoas aspirantes que non acaden esta puntuación mínima serán eliminados. Ao finalizar o exercicio as persoas aspirantes poderán levar unha copia da súa folla de respostas. No prazo máximo de 2 días hábiles desde a finalización da proba, o órgano de selección publicará na páxina web e no taboleiro de edictos e anuncios do Concello da Coruña a relación de respostas correctas ás preguntas formuladas. As persoas interesadas poderán presentar reclamacións ás preguntas, ás respostas e ao seu contido no prazo de 5 días hábiles contados a partir do día seguinte ao da devandita publicación. Segundo exercicio: proba de coñecemento da lingua galega. Estarán exentas de realizar este exercicio as persoas aspirantes que acrediten dentro do prazo de presentación de solicitudes estar en posesión do Celga 4 ou título equivalente debidamente homologado de acordo coa disposición adicional segunda da Orde do 16 de xullo de 2007, pola que se regulan os certificados oficiais acreditativos dos niveis de coñecemento da lingua galega (DOG núm.146, do 30 de xullo), modificada pola Orde do 10 de febreiro de 2014 (DOG núm.34, do 19 de febreiro) ou que xa acreditaran o coñecemento desta lingua, no nivel correspondente, no proceso selectivo superado para acceder á condición de persoal funcionario de carreira. O exercicio consistirá na tradución directa ou inversa dun ou varios textos, en castelán ou galego, nun tempo máximo de 60 minutos. Os textos serán elixidos polo Tribunal inmediatamente antes da realización da proba. Este exercicio será cualificado como apto ou non apto, correspóndelle ao Tribunal a fixación do nivel de coñecemento esixido para superar esta proba. Rematada a fase de oposición, procederase a realizar a fase de concurso as persoas aspirantes que superasen a fase de oposición. Esta fase non terá carácter eliminatorio nin poderá ser tida en conta para superar as probas da fase de oposición e consistirá na avaliación por parte do Tribunal dos méritos alegados polas persoas aspirantes nas súas solicitudes. Os méritos deberán ser alegados e acreditados coa solicitude de participación no proceso selectivo, en ningún caso se valorarán méritos non alegados na solicitude. Os méritos deberán ser acreditados como sinalan estas bases no prazo de presentación de solicitudes e valoraranse con referencia á data do peche do prazo de presentación de solicitudes. A documentación que acredite os méritos presentaranse preferentemente por vía electrónica a través da sede electrónica do Concello da Coruña (https://sede.coruna. gob. es). Poderá tamén presentarse en calquera das formas que determina o artigo 16.4 da Lei 39/2015, do 1 de outubro, do procedemento administrativo común das Administracións Públicas. Para realizar as acreditacións as persoas aspirantes deberán ter en conta que os documentos acreditativos deben ser auténticos, estar validados ou cotexados. Non será necesario presentar a documentación acreditativa dos méritos cando esta figure nos expedientes do Servizo de Recursos Humanos do Concello da Coruña. Baremo de méritos: a) Experiencia profesional: os servizos prestados en calquera Administración Pública valoraranse a razón de 0,05 puntos por mes. Neste apartado, en cumprimento do artigo 51 do Decreto lexislativo 2/2015, do 12 de febreiro, polo que se aproba o texto refundido das disposicións legais da Comunidade Autónoma de Galicia en materia de igualdade, establecerase a favor dos candidatos e candidatas, homes e mulleres, por estar utilizando ou ter utilizado, nos últimos 5 anos anteriores á publicación da convocatoria específica no BOP dereitos de conciliación familiar, un máximo de 0,5 puntos, nos seguintes termos: – Permiso por parto, adopción ou acollemento: 0,2 puntos/permiso. – Permiso do outro proxenitor por nacemento, acollemento ou adopción dun/dunha fillo/a: 0,2 puntos/permiso. – Redución de xornada por motivos familiares: 0,2 puntos. A estes efectos, solo se computará unha redución por ano e se tomará como data de referencia a data do seu inicio. No suposto de que o seu desfrute se estendera na anualidade seguinte á de inicio, computarase como unha soa redución. – Excedencia por coidado de familiares: 0,02 puntos/mes. A puntuación máxima neste apartado será de 15 puntos. Os méritos relativos aos servizos prestados no Concello da Coruña deberán alegarse coa solicitude, con indicación dos períodos de servizos prestados e serán comprobados polo Servizo de Recursos Humanos. Os servizos prestados noutras Administracións Públicas acreditaranse mediante certificado expedido polo órgano correspondente. O certificado deberá facer constar os servizos prestados que se pretendan facer valer como experiencia profesional na fase de concurso, expresará para este efecto as funcións desenvolvidas, debendo ademais, achegarse copia do contrato ou nomeamento con indicación da praza, corpo, escala, subescala ou clase de adscrición. O certificado deberá así mesmo acompañarse de certificación da vida laboral, expedido pola Tesourería Xeral da Seguridade Social, na que consten expresamente os períodos e grupo de cotización correspondentes a esa categoría. b) Formación: valorarase a realización de cursos de formación expedidos ou homologados por organismos públicos, colexios profesionais, sindicatos e similares acreditados oficialmente, relacionados coa praza obxecto desta convocatoria e coas materias incluídas no temario anexo a razón de 0,02 puntos por hora. Non se valorará a asistencia a asembleas, xornadas, congresos, conferencias, seminarios, as materias que formen parte dunha titulación académica, os módulos ou partes integrantes dun curso, simposios ou similares, nin os cursos nos que non quede acreditada a súa duración. Non serán valorados os cursos de informática realizados con anterioridade ao ano 2000. Os méritos por cursos de formación e especialización realizados acreditaranse mediante a presentación de copia do correspondente diploma ou título. No suposto de que se presenten varios diplomas/títulos con idéntica denominación puntuarase o curso de maior duración, en caso de que a duración sexa a mesma, valorarase o curso que se realizase na data máis próxima á data de finalización do prazo de presentación de instancias. Non será necesario presentar a documentación acreditativa da formación cando esta figure nos expedientes do servizo de Recursos Humanos deste Concello. A puntuación máxima neste apartado será de 15 puntos. c) Curso de linguaxe administrativa galega: – Linguaxe administrativa galega nivel superior: 5 puntos. – Linguaxe administrativa galega nivel medio: 2,5 puntos. No caso de acreditar as dúas titulación, só se valorará o nivel máis alto de formación. A puntuación máxima neste apartado será de 5 puntos. d) Grao persoal consolidado: a. Grao 22: 5 puntos b. Grao 20: 4 puntos c. Grao 18: 3 puntos A puntuación máxima neste apartado será de 5 puntos. O órgano de selección realizará a baremación da fase de concurso e publicará a puntuación provisional na páxina web e no taboleiro de edictos e anuncios do Concello da Coruña. Contra os resultados da puntuación provisional obtida na fase de concurso as persoas aspirantes poderán presentar reclamación ante o órgano de selección nun prazo de 5 días hábiles contados desde o día seguinte a súa publicación. Á vista das reclamacións presentadas o órgano de selección aprobará e publicará as puntuacións definitivas. A orde de prelación das persoas aspirantes que superen o proceso selectivo realizarase de acordo coa suma das puntuacións obtidas na fase de oposición e de concurso, non podendo superar o proceso selectivo un número superior de aspirantes ao de prazas convocadas. Non obstante o anterior, sempre que o Tribunal propuxese o nomeamento de igual número de aspirantes que o de prazas convocadas, e co fin de asegurar a cobertura destas cando se produzan renuncias de aspirantes seleccionados/as, o órgano convocante poderá requirir do Tribunal de selección unha relación complementaria das persoas aspirantes que sigan ás propostas, para o seu posible nomeamento como persoal funcionario de carreira nas prazas obxecto desta convocatoria. Para os efectos previstos neste punto terán a mesma consideración que as renuncias os supostos referidos aos/ás aspirantes que dentro do prazo fixado non presenten a documentación requirida ou que do seu exame dedúzase que carecen dos requisitos indicados na base 3 desta convocatoria. O tribunal poderá declarar desertas aquelas prazas que non resulten cubertas á finalización do proceso selectivo por non ser superado polo número suficiente de persoas aspirantes. Finalizado o proceso selectivo as persoas aspirantes propostas polo Tribunal deberán presentar no prazo de 20 días naturais, desde o día seguinte ao da publicación da proposta, a documentación acreditativa do cumprimento dos requisitos esixidos nesta convocatoria, Esta documentación presentaranse preferentemente por vía electrónica a través de rexistro electrónico dirixida ao Servizo de Recursos Humanos do Concello da Coruña. Poderá tamén presentarse en calquera das formas que determina o artigo 16.4 da Lei 39/2015, do 1 de outubro, do procedemento administrativo común das administracións públicas. As persoas aspirantes estarán exentas de xustificar documentalmente as condicións e demais requisitos xa probados para obter o seu anterior nomeamento. Non será necesario presentar a documentación cando xa figure nos expedientes do Servizo de Recursos Humanos do Concello da Coruña. Quen dentro do prazo indicado, e salvo casos de forza maior, non acredite os requisitos esixidos nesta convocatoria non poderá ser nomeado e anularanse todas as actuacións, sen prexuízo da responsabilidade en que puidese incorrer por falsidade. Unha vez acreditada a posesión dos requisitos esixidos, as persoas aspirantes serán nomeadas persoal funcionario de carreira nas prazas obxecto desta convocatoria mediante resolución da autoridade competente. A adxudicación das prazas ás persoas aspirantes que superen o proceso selectivo efectuarase de acordo coa puntuación sinalada na base 6. Ás persoas aspirantes que superen este proceso selectivo adxudicaráselles destino no mesmo posto que viñesen desempeñando con carácter definitivo, sempre que figure na relación de postos de traballo aberto ao subgrupo A2 e a escala de Administración especial ao que acceden. No caso de que a persoa aspirante non ocupe un posto con carácter definitivo ou que aquel non estea aberto ao subgrupo A2 e a escala de administración especial, ofertáselle na elección de destino unha vacante. TEMA 1.- Teoría do lume. Fundamentos sobre o lume. Como se produce o lume. Os combustibles. O comburente. A calor. Temperatura. Fontes de calor. Transferencia de calor. Produtos da combustión. Fume e gases da combustión. TEMA 2.- Teoría da extinción do lume. Extinción por redución da temperatura, por separación do combustible, por desprazamento ou dilución do osíxeno e por inhibición da reacción en cadea. TEMA 3.- Axentes extintores. A auga como axente extintor. Escumas extintoras. Po químico seco. Anhídrido carbónico. Outros axentes extintores gaseosos. Idoneidade dos axentes extintores. Extintores portátiles. TEMA 4.- Hidráulica básica. Fluídos. Presión. Presión atmosférica. Unidades de presión. Aparatos de medida. TEMA 5.- Leis fundamentais da hidrostática. Hidrodinámica. Leis fundamentais da hidrodinámica. Perda de carga. Reacción en lanza. Golpe de ariete. Bombas. TEMA 6.- Física mecánica. Máquinas simples. Levantamento de cargas. Poleas. Pancas. TEMA 7.- Electricidade básica. Intervencións con presenza de riscos eléctricos. Efectos da electricidade no corpo humano. TEMA 8.- Protección respiratoria para bombeiros. Riscos respiratorios para os bombeiros. Tipos de equipos de protección respiratoria. Compoñentes dos equipos de protección respiratoria. TEMA 9.- Limitacións e consideracións de seguridade dos equipos de protección respiratoria. Control persoal dos equipos respiratorios. Mantemento dos equipos respiratorios. Sistemas de alarma persoal por detección de movemento. TEMA 10.- Equipos de protección persoal: casco, verdugo, chaquetón e cubrepantalón, botas, luvas, equipos especiais para protección do bombeiro. Niveis de protección. TEMA 11.- Extinción de incendios no interior de edificios. Consideracións xerais no ataque a incendios en edificios. Riscos de flashover e backdraft. TEMA 12.- Métodos de aplicación de auga con mangueiras en incendios no interior de edificios. Incendios en pisos altos e sotos. Técnicas de mergullo en fume. TEMA 13.- Incidentes con materiais perigosos. Identificación de materias perigosas. Clasificación. Etiquetas de perigo. Paneis. Números de identificación. TEMA 14.- Incidentes con gases. Depósitos. Identificación. Fugas. Explosións leves. TEMA 15.- Os incendios forestais. Fases da combustión. Causas. Propagación da calor no monte. Os combustibles forestais. Clases de lumes forestais. Factores que interveñen na propagación. TEMA 16.- Os incendios forestais. Desenvolvemento da extinción. Análise da situación e plan de ataque. Liñas de defensa. Aplicación de auga. Actuación despois do incendio. Seguridade do persoal. Precaucións xerais. TEMA 17.- Rescates en accidentes de tráfico. Ferramentas hidráulicas e pneumáticas de rescate. Outros equipos utilizables en accidentes de tráfico. Técnicas básicas de desencarceración. TEMA 18.- Material de rescate e salvamento: cabuiería, cordas, nós, descensores e outros elementos. TEMA 19.- Código Técnico da Edificación: Documento Básico de Seguridade contra incendios. TEMA 20.- Ordenanza contra incendios do Concello da Coruña (BOP núm.79 do 26/04/2018). TEMA 21.- Apeos e apontoamentos. Definicións. Ferramentas e materiais. Tipos de apontoamentos. Organización dos traballos. TEMA 22.- Ventilación. Ventilación aplicada á loita contra o lume. Consideracións que afectan á decisión de ventilar. Técnicas de ventilación. TEMA 23.- Ventilación en edificios altos, sotos e edificios sen ventás. TEMA 24.- Lei de Emerxencias de Galicia. Plans territoriais. PLATERGA. PEMU. Plans especiais. TEMA 25.- Primeiros auxilios. Anatomía básica. Funcionamento do corpo humano (fisioloxía). Atención a feridos: síntomas, tratamento, traslados. Apósitos e vendaxes. Métodos de respiración artificial. Transporte de accidentados. Queimaduras. TEMA 26.- Soporte Vital Básico (SVB). RCP básica. Coñecemento teórico do DESA. Desobstrución da vía aérea. Posición Lateral de Seguridade (PLS). Hemorraxias. TEMA 27.- Marco normativo específico de Prevención de Riscos Laborais. A Lei 31/1995 de 8 de novembro de Prevención de Riscos Laborais. Obxecto, ámbito de aplicación e definicións. Dereitos e obrigas. Consulta e participación dos traballadores. TEMA 28.- Prevención de riscos laborais. Reacción humana ante as emerxencias. Comportamento durante a fase de alarma e evacuación. TEMA 29.- Normativa galega en materia de igualdade: principais medidas contempladas polo Decreto 2/2015, de 12 de febreiro, polo que se aproba o texto refundido das disposicións legais da Comunidade Autónoma de Galicia en materia de igualdade: Disposicións xerais. As condicións de emprego en igualdade na Administración Pública Galega. Apoio á conciliación e á corresponsabilidade. Plan de igualdade de oportunidades entre homes e mulleres do Concello da Coruña. TEMA 30.- Explosións. Características e propiedades das explosións. Detonacións e deflagracións. Transición de deflagración a detonación. Presión máxima. Velocidade de crecemento da presión. TEMA 31.- Factores que inflúen na explosividade: concentración de gas inflamable na atmosfera, enerxía de activación, Efectos dos danos causados polas explosións. Explosímetros. Xeneralidades das explosións de po. Mecanismo das explosións de po. Características das atmosferas de po. TEMA 32.- Instalacións de protección contra incendios. Bocas de incendio equipadas, columna seca, hidrantes exteriores, sistemas de detección e alarma, sistemas automáticos de extinción e sistemas de control do fume de incendio. Protección pasiva ou estrutural: Compartimentación e sectores de incendio. TEMA 33.- Parque móbil nos servizos de bombeiros. Vehículos contra incendios e salvamento. Clasificación e características comúns. Estrutura: bastidor, cabina, carrozado. Parque móbil do Servizo Municipal de Extinción de Incendios e Salvamento da Coruña. Características xerais, equipamento material e operatividade: Autobomba urbana lixeira (BUL), Autobomba urbana pesada (BUP), Autobomba rural pesada (BRP), Autobomba forestal pesada (BFP), Autobomba nodriza pesada (BNP). Vehículos de altura: Autoescadas automáticas (AEA), Autobrazo articulado (ABA). Emprazamento, alcance, dotación e operatividade. TEMA 34.- Comunicacións nas emerxencias. Sistemas de radio: Fundamento dos sistemas de radiocomunicación. Bandas de frecuencia para os servizos móbiles terrestres. Propagación das ondas electromagnéticas: modalidades, alcance e factores que inflúen. Servizo de radiocomunicacións móviles: concepto, tipos, compoñentes, estrutura básica, clases de canles (simplex, semidúplex, dúplex). Tipos de redes: rede con chamada selectiva, rede celular e rede trunking. TEMA 35.- Patoloxía da construción. Lesións, fisuras e gretas nos edificios. Manifestacións e signos aparentes. Tipos. Medidas correctoras de urxencia. Síntomas e diagnósticos. Saneamento de fachadas, precaucións, materiais e técnicas de actuación. Acción do lume sobre os elementos estruturais segundo o tipo de material (madeira, formigón, metálico). TEMA 36.- Apeos, apontoamentos en entibacións. Apeos de emerxencia. Deseño, resistencia e materiais empregados nos apeos. Condicións que deben reunir os apeos. Elementos que compoñen un apeo: verticais, horizontais, inclinados e auxiliares. Apeo para descarga de elementos estruturais horizontais e inclinados. Apontoamento para descarga de estruturas verticais. Entibacións. Tipos e elementos que a compoñen. TEMA 37.-. Técnicas de salvamento en estruturas colapsadas. Salvamento e rescate. Catástrofes. Sismos. Definición e tipos. Tipos de risco. Risco durante a intervención. Tipos de derrube. Desenvolvemento xeral das operacións de rescate. Etapas de intervención. Organización do persoal. Técnicas de localización de persoas sepultas. Emprego de geófonos. Manobras de forza para mover grandes cargas en derrubes. TEMA 38.- Incendios en túneles. Técnicas de intervención. Problemática dos túneles. Tipos de túneles. Instalacións dun túnel. Sistemas de ventilación en túneles. Equipos de protección respiratoria en túneles. Riscos específicos dos incendios en túneles. Técnicas de intervención. Requisitos mínimos de seguridade nos túneles de estradas do estado. Xestor do túnel e responsable de seguridade. Túneles no ámbito de responsabilidade do Servizo Municipal de Extinción de Incendios. TEMA 39.- Investigación de incendios. Os bombeiros e a investigación dos incendios. O proceso de investigación dos incendios. O control da escena do incidente. Preparación do expediente de investigación. Secuencia do proceso de investigación. Entrevista ás testemuñas. Planos e esquema da escena. Fotografías. Retirada de obxectos ou documentos da escena. Determinación da orixe e a causa do incendio. Incendios intencionados. Análise da formación obtida. Informe final da investigación. A colaboración do persoal de intervención na investigación dos incendios. TEMA 40.- Accidentes ferroviarios. Tráfico férreo sobre o termo municipal da Coruña. Rutas. Tipos de trens: viaxeiros e mercadorías. Principais mercadorías transportadas. Elementos e instalacións básicas que compoñen un tren. Trens de alta velocidade. Infraestrutura. Tracción eléctrica: características. Riscos específicos nun accidente de tren (tracción diésel e tracción eléctrica). Tranvía. Infraestrutura. Catenaria. TEMA 41.- Bombas centrífugas. Tipos e características das bombas utilizados nos S. E. I. S. Normativa aplicable. Descricións e funcionamento. Cavitación e golpe de ariete das bombas centrifugas. TEMA 42.- Regulamento de seguridade contra incendios nos establecementos industriais. Obxecto e ámbito de aplicación. Inspeccións periódicas. Caracterización dos establecementos industriais en relación coa seguridade contra incendios. TEMA 43.- O mando. Características do mando. Funcións fundamentais. As responsabilidades e delegacións. A motivación e tipos de motivación. Niveis de mando operativos e escalafón xerárquico. Marco de ordenes xeral, cadea de mando. Razoamento táctico. Diagramas. Ferramentas de xestión. Canais de comunicación. Representación de persoas e medios. Distribución e organización dos servizos. TEMA 44.- Rescate en ascensores. Tipos de ascensores. Partes comúns do ascensor: carto de maquinas, recinto e foso. Regulamentación dos aparatos de elevación e mantemento. Técnicas de intervención: Rescate sen movemento da cabina. Rescate movendo a cabina co sistema eléctrico de emerxencia. Rescate movendo a cabina sin tensión eléctrica. Desenclave das portas de piso. TEMA 45.- Norma básica de autoprotección. Contido mínimo do Plan de Autoprotección. A Coruña, 15 de xuño de 2022 A XUNTA DE GOBERNO LOCAL, P. D. (03/07/2019) O director da Área de Economía, Facenda e Réxime Interior Manuel Ángel Jove Losada